綠竹堂獨飲
作者：歐陽修
朝代：宋

paragraphs: 夏篁解籜陰加樛，卧齋公退無喧囂。
清和況復值佳月，翠樹好鳥鳴咬咬。
芳罇有酒美可酌，胡爲欲飲先長謠。
人生暫別客秦楚，尚欲泣淚相攀邀。
況茲一訣乃永已，獨使幽夢恨蓬蒿。
憶予驅馬別家去，去時柳陌東風高。
楚鄉留滯一千里，歸來落盡李與桃。
殘花不共一日看，東風送哭聲嗷嗷。
洛池不見青春色，白楊但有風蕭蕭。
姚黄魏紫開次第，不覺成恨俱零凋。
榴花最晚今又拆，紅綠點綴如裙腰。
年芳轉新物轉好，逝者日與生期遥。
予生本是少年氣，瑳磨牙角爭雄豪。
馬遷班固洎歆向，下筆點竄皆嘲嘈。
客來共坐說今古，紛紛落盡玉麈毛。
彎弓或擬射石虎，又欲醉斬荆江蛟。
自言剛氣貯心腹，何爾柔軟爲脂膏。
吾聞莊生善齊物，平日吐論奇牙聱。
憂從中來不自遣，强叩瓦缶何譊譊。
伊人達者尚乃爾，情之所鍾況吾曹。
愁填胸中若山積，雖欲强飲如沃焦。
乃判自古英壯氣，不有此恨如何消。
又聞浮屠說生死，滅沒謂若夢幻泡。
前有萬古後萬世，其中一世獨虭蟧。
安得獨灑一榻淚，欲助河水增滔滔。
古來此事無可奈，不如飲此罇中醪。